書弋陽館
作者：陳康伯
朝代：宋

paragraphs: 憶昨東京拜相時，武夫前導爭驅馳。
上奉天子一人命，下率百寮羅綱維。
泰階賜膳侑金幣，上食供進黄門賫。
夜來胡塵犯邊土，手握億萬兵擒虜。
揮揚殺氣橫九秋，指揮猛將皆貔虎。
八荒掃蕩沙漠空，旋師奏凱明皇宮。
英雄富貴皆長事，辭榮解綬歸興濃。
白石如玉泉如酥，河清海晏樂耕鋤。
雉鳴麥秀花卉敷，親朋會合情歡娛。
有子可教孫可訓，有書可讀田可租。
常願年豐五穀登，斯民安堵心則愉。